Informatīvais ziņojums

par Ministru kabineta š.g. 24.aprīļa sēdes darba kartības punktu

“Priekšlikums Padomes lēmumam par Papildinošas Pētniecības programmas ITER projektam (2014-2018.gadam) pieņemšanu”

*2011. gada 21. decembrī Eiropas Komisija publicēja priekšlikumu Padomes lēmumam par Papildinošas Pētniecības programmas ITER projektam (2014-2018.gadam) pieņemšanu. Sākot ar 2012. gada 1. janvāri ES Padomes darba grupā, kas ir Izglītības un zinātnes ministrijas kompetencē – apvienotajā pētniecības un kodoljautājumu darba grupā, sākās darbs pie EK priekšlikuma apspriešanas un savu nacionālo interešu aizstāvēšanas.*

*Latvijas sākotnējā nostāja, kas tika definēta 2012. gada 14. februāra sākotnējā pozīcijā Nr.1 „Priekšlikumu Padomes lēmumam par Papildinošas Pētniecības programmas ITER projektam (2014-2018. gadam) pieņemšanu”skanēja, ka* *Latvija skeptiski vērtē**EK priekšlikumu ITER finansēt ārpus ES daudzgadu budžeta, jo šāds EK piedāvātais modelis uzskatāms par necaurspīdīgu un grūti pārraugāmu, un ka Latvija turpina vērtēt ITER projekta finansēšanas modeļus.*

*Tā kā diskusijas par lielo projektu finansēšanu ārpus ES daudzgadu budžeta vai tā iekšienē ir progresējušas un tikpat kā visas ES dalībvalstis ir izteikušas savu atbalstu EK priekšlikumam vai to noraidījušas, arī Latvijai ir jādefinē noteiktāka sava nostāja par piedāvāto priekšlikumu.*

**1. Sākotnējā pozīcija Nr.2 „Priekšlikums Padomes lēmumam par Papildinošas Pētniecības programmas ITER projektam (2014-2018.gadam) pieņemšanu”**

ITER (*International Thermonuclear Experimental Reactor*) projekta galvenais mērķis ir uzcelt un iedarbināt eksperimentālu kodolsintēzes reaktoru, kas būs galvenais solis virzienā uz kodolsintēzes uzmantošanu par ilgtspējīgu enerģijas avotu. ITER ir daļa no Stratēģiskā Enerģijas Tehnoloģiju (SET) plāna. ITER projekts tiek pārvaldīts saskaņā ar starptautisku vienošanos par ITER Starptautiskās Kodolsintēzes Enerģijas organizācijas apvienotā ITER projekta īstenošanai izveidošanu starp Eiropas Kodolenerģijas Komiteju (Euratom) un 6 citām Pusēm: Ķīnu, Japānu, Indiju, Koreju, Krieviju un ASV. Ar šo līgumu tika izveidota ITER Organizācija (IO). Eiropas Komisija (EK) pārstāv Euratom dažādās ITER instancēs, piemēram ITER Padomē, kas ir galvenā projektu pārvaldošā struktūrvienība.

Euratom iegulda projektā lielākos līdzekļus tā celtniecības fāzē (5/11 vai 45%), tāpēc Euratom ir arī īpaša atbildība un pienākumi, tai skaitā nepastāv nekāda iespēja atsaukt savu dalību no ITER līguma.

ES ieguldījumu ITER projektā vada ITER Eiropas Kopuzņēmums *Fusion for Energy* (F4E), kuru izveidoja 2007. gada 27. martā. F4E dalībnieki (Euratom, 27 ES dalībvalstis un Šveice) ir pārstāvēti Valdē. ES ieguldījums ITER projektā sastāv galvenokārt no galvenajām sistēmām un komponentēm, ko nodrošina F4E un IO *in kind* ieguldījumu. Eiropas Parlaments ir atbildīgs par budžeta piešķīrumu.

EK piedāvā izveidot Papildinošo Pētniecības Programmu (*Supplementary Research Programme*, SRP), kas ietver ieguldījumus ITER celtniecībā, aprīkojuma iepirkumu un uzstādīšanu, vispārēju tehnisku un administratīvu atbalstu projektam celtniecības fāzes laikā, kā arī dalību ekspluatācijā un sākotnējās darbībās un citās ar ITER saistītās darbībās.

Euratom turpinās piedalīties IO un F4E pārvaldībā, vadībā un nodrošināšanā ar darbiniekiem.

Pēc 2013. gada EK savā Komunikācijā „Budžets Eiropai 2020” ir piedāvājusi finansēt ITER projektu ārpus ES daudzgadu budžeta 2014.-2020. gadam. SRP finansēs ES dalībvalstu ieguldījums, kas balstīsies uz likmes, ko piemēros katrai dalībvalstij pēc tās nacionālā kopienākuma. Šie ieguldījumi jāuztver kā ārējie piešķirtie ieņēmumi SRP saskaņā ar Jauno Finanšu Regulu. SRP maksimālais finanšu ieguldījums ir 2,57 miljardi EUR (pašreizējās cenās). SRP ilgs 5 gadus, no 2014. gada 1. janvāra līdz 2018. gada 31. decembrim.

Ietekme uz Latvijas valsts budžetu

Eiropas Komisijas Priekšlikumā par Papildinošu Pētniecības programmu no 2014.-2018. gadam maksājumu apropriācijās paredzēts finansējums 2,57 mljrd. eiro apmērā (pašreizējās cenās).

Pamatojoties uz EK 2011. gada 29. jūnijā publicēto priekšlikumu par ES daudzgadu finanšu shēmu laika posmam no 2014.-2020.gadam “Budžets stratēģijai “Eiropa 2020””, saskaņā ar esošo ES pašu resursu sistēmu un EK ierosināto ES budžeta kopapjomu 2014.-2020. gadam, tas radīs ietekmi uz valsts budžetu, nosakot, ka Latvijas pašu resursu iemaksas ES budžetā būs aptuveni 3,14 milj. latu jeb 4,47 milj. eiro. Papildus, 51,3 milj. eiro būs nepieciešami programmas administrēšanas izmaksām 1. budžeta izdevumu kategorijā „Gudra un iekļaujoša izaugsme” 2014.-2018.gadam, attiecīgi Latvijas iemaksu apjoms būs aptuveni 62 683 lati jeb 89 190 eiro.

Ievērojot, ka vienošanās par ES daudzgadu budžetu 2014.-2020.gadam vēl nav panākta un ES budžeta kopapjoms un ES pašu resursu sistēma var mainīties, tad ietekmi uz valsts budžetu pagaidām var noteikt tikai indikatīvi.

**Latvijas pozīcija**

Latvijai ir svarīgipiedalīties starptautiskos pētniecības projektos, lai attīstītu un plašāk izmantotu savu zinātnisko potenciālu, kā arī nākotnē projektu rezultāti varētu mazināt valsts enerģētisko atkarību.

Latvijas dalība ITER projektā ir svarīga arī tāpēc, ka projekts saistīts ar potenciāliem altneratīviem, videi draudzīgiem enerģijas ražošanas veidiem, un enerģētika ir viena no Latvijas politikas un zinātnes prioritārajām nozarēm.

Latvija atbalsta pētniecības un rūpniecības projektus, kas meklē alternatīvus enerģijas avotus.

Latvija skata jautājumu par ITERkontekstā ar sarunām par ES daudzgadu budžetu 2014.-2020. gadam.

Latvija norāda, ka EK piedāvātais ITER finansēšanas modelis uzskatāms par necaurspīdīgu un grūti pārraugāmu, kā arī ir pretrunā ar budžeta disciplīnu un pareizo finanšu pārvaldību.

Latvija uzskata, kaITER ir jāfinansē ES daudzgadu budžeta ietvaros, neapdraudot Latvijas izvirzītās prioritātes (minētas Ārlietu ministrijas pozīcijā Nr.2 „Par ES daudzgadu budžetu 2014.-2020. gadam”).

Latvija aicina EK izplatīt detalizētu informāciju par ITER projekta kopējām izmaksām par laika periodu 2007.-2011. gads un plānotajām izmaksām nākotnē.

Latvijas Republikas interešu aizstāvis ES Padomes darba grupās Izglītības un zinātnes ministrijas jautājumu kompetencē - Izglītības un zinātnes ministrijas nozares padomniece **Liene Bramane**.

Izglītības un zinātnes ministrs R.Ķīlis

Vīza:

Valsts sekretāra vietniece,

valsts sekretāra pienākumu izpildītāja L.Sīka

17.04.2012. 09:24

849

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, baiba.beinarovica@izm.gov.lv